Ανακοίνωση δυνάμει του άρθρου 19 παράγραφος 3 του κανονισμού αριθ. 17 του Συμβουλίου(1) σχετικά με την υπόθεση COMP/E-2/37.747 - StoHaas Joint Venture

(2001/C 117/03)

(Κείμενο που παρουσιάζει ενδιαφέρον για τον ΕΟΧ)

I. Η αίτηση/κοινοποίηση

1. Στις 22 Δεκεμβρίου 1999, η Επιτροπή έλαβε από την Stockhausen GmbH & Co KG (στο εξής "Stockhausen") και την Rohm and Haas Company (στο εξής "Rohm and Haas") αίτηση αρνητικής πιστοποίησης ή, εναλλακτικά, κοινοποίηση για απαλλαγή βάσει του άρθρου 81 παράγραφος 3 της συνθήκης ΕΚ, σχετικά με μια συμφωνία κοινής επιχείρησης και μια σειρά άλλων συμφωνιών οι οποίες, μεταξύ άλλων, αφορούν τη σύσταση κοινής επιχείρησης για την παραγωγή ανεπεξέργαστου ακρυλικού οξέος (crude acrylic acid, στο εξής "CAA") στο Deer Park, Τέξας, ΗΠΑ και στο Marl της Γερμανίας. Στις 6 Φεβρουαρίου 2001, τα μέρη διαβίβασαν στην Επιτροπή τροποποιητική συμφωνία, που συνάφθηκε στις 27 Δεκεμβρίου 2000, η οποία τροποποιούσε δύο διατάξεις της κοινοποιηθείσας συμφωνίας κοινής επιχείρησης προκειμένου να αρθούν οι επιφυλάξεις που εξέφρασε, στις 14 Απριλίου 2000, η Επιτροπή ως προς το συμβιβάσιμο των εν λόγω ρητρών με το άρθρο 81 της συνθήκης ΕΚ.

2. Το CAA δεν είναι τελικό προϊόν, αλλά χρησιμεύει ως βάση για την παραγωγή άλλων προϊόντων, όπως ακρυλικό βουτύλιο (στο εξής "BA") ή το ψυχρό ακρυλικό οξύ (glacial acrylic acid, στο εξής "GAA").

Η κοινή επιχείρηση θα ασχοληθεί αποκλειστικά με την παραγωγή CAA, το οποίο θα πωλείται εξ ολοκλήρου στις μητρικές της επιχειρήσεις.

3. Εκτός αυτού, στο πλαίσιο μιας συμφωνίας αγοράς περιουσιακών στοιχείων, η Rohm and Haas θα αποκτήσει τις δραστηριότητες της Stockhausen στη Γερμανία που περιλαμβάνουν την i) παραγωγή, εμπορία, διανομή και πώληση BA σε οποιοδήποτε από τα μέρη, και την ii) εμπορία, διανομή και πώληση GAA σε τρίτους που δεν αποτελούν μέλη του ομίλου εταιρειών στον οποίο ανήκει η Stockhausen.

II. Τα μέρη

4. Τόσο η Rohm and Haas όσο και η Stockhausen ασχολούνται κατά κύριο λόγο με την παραγωγή ειδικών χημικών ουσιών. Στη χημική βιομηχανία ο όρος «ειδικές χημικές ουσίες» αναφέρεται σε συνθετικές ουσίες που έχουν συντεθεί από τον παραγωγό έτσι ώστε να έχουν ιδιότητες ανταποκρινόμενες σε συγκεκριμένη τελική χρήση. Πρόκειται για προϊόντα που διαφέρουν από τις εμπορευματικές χημικές ουσίες οι οποίες είναι εκ φύσεως παρόμοιες μεταξύ τους και αλληλοϋποκαθίστανται.

Τόσο η Stockhausen όσο και η Rohm and Haas παράγουν τα ακρυλικά οξέα CAA, GAA καθώς και τους ακρυλικούς εστέρες που αποτελούν βασικές πρώτες ύλες για ορισμένα από τα προϊόντα τους.

5. Η Rohm and Haas είναι εισηγμένη στο χρηματιστήριο εταιρεία διεπόμενη από τη νομοθεσία του Delaware, ΗΠΑ. Διαθέτει παραγωγικές μονάδες σε όλον τον κόσμο.

6. Η Stockhausen ανήκει κατά 99,871 % στην Degussa AG η οποία ανήκει στον όμιλο E.ON. Ο όμιλος E.ON έχει μερίδιο 64,55 % στην Degussa AG.

Η Degussa AG αποτελεί στην ουσία το χημικό κλάδο του ομίλου E.ON, ο οποίος αποτελεί γερμανική ανώνυμη εταιρεία εισηγμένη στο χρηματιστήριο.

III. Οι κοινοποιηθείσες συμφωνίες

III.1. Σύσταση της κοινής επιχείρησης

7. Τα μέρη ιδρύουν κοινή επιχείρηση(2). ("StoHaas Monomer GmbH & Co. KG", στο εξής "κοινή επιχείρηση") για την παραγωγή CAA στο Deer Park, του Τέξας, ΗΠΑ, και στο Marl της Γερμανίας.

Στη Γερμανία, η Stockhausen θα παραχωρήσει όλο το παραγωγικό δυναμικό CAA που διαθέτει στο Marl, σε μια νέα θυγατρική (στο εξής "StoHaas Marl GmbH"), η οποία θα περιέλθει στην κοινή επιχείρηση την 1η Ιανουαρίου 2001.

Στις Ηνωμένες Πολιτείες, η Rohm and Haas θα παραχωρήσει ένα μέρος του παραγωγικού δυναμικού που διαθέτει στο Deer Park, ίσο προς το δυναμικό παραγωγής που θα συνεισφέρει η Stockhausen, σε μια νέα θυγατρική (στο εξής "ROH Delaware LP"), η οποία θα περιέλθει στην κοινή επιχείρηση επίσης την 1η Ιανουαρίου 2001.

8. Η κοινή επιχείρηση θα είναι αορίστου χρόνου, αλλά δύναται να διαλυθεί από τους εταίρους με γραπτή 24μηνη προειδοποίηση με ισχύ από το τέλος του ημερολογιακού έτους, αρχής γενομένης από τις 31 Δεκεμβρίου 2030.

III.2. Κοινός έλεγχος

9. Η κοινή επιχείρηση θα βρίσκεται υπό κοινό έλεγχο (50/50). Το ανώτατο διοικητικό όργανό της είναι η συνέλευση των μετόχων, η οποία αποφασίζει σχετικά με την τροποποίηση της εταιρικής συμφωνίας, την αύξηση ή μείωση των λογαριασμών κεφαλαίων, την έγκριση των ετήσιων οικονομικών καταστάσεων της κοινής επιχείρησης και τη σύναψη, τροποποίηση ή τερματισμό των εσωτερικών συμφωνιών του ομίλου δυνάμει του άρθρου 291 του γερμανικού Aktiengesetz. Οι υπόλοιπες εξουσίες της συνέλευσης των μετόχων ανατίθενται στο διοικητικό συμβούλιο, με τη διαφορά ότι η συνέλευση των μετόχων είναι ελεύθερη, ανά πάσα στιγμή και ιδία πρωτοβουλία να αποσύρει, να τροποποιήσει ή να αλλάξει όλες τις ανατεθείσες στο διοικητικό συμβούλιο εξουσίες.

III.3. Ο ομόρρυθμος εταίρος της κοινής επιχείρησης

10. Ομόρρυθμος εταίρος της κοινής επιχείρησης θα είναι η StoHaas Management GmbH. Οι μέτοχοι της StoHaas Management GmbH, δηλαδή τα κοινοποιούντα μέρη, θα συμμετέχουν στην κοινή επιχείρηση ως εταίροι περιορισμένης ευθύνης. Καθένας από τους μετόχους θα διαθέτει μερίδιο 50 % στον ομόρρυθμο εταίρο.

Η StoHaas Management GmbH θα έχει την ευθύνη της διοίκησης και της εκπροσώπησης της κοινής επιχείρησης. Η StoHaas Management GmbH θα έχει δύο διευθυντές που θα την εκπροσωπούν από κοινού και θα καταρτίζουν τους ετήσιους επενδυτικούς και οικονομικούς προϋπολογισμούς, καθώς και τις βραχυπρόθεσμες καταστάσεις αποτελεσμάτων χρήσεως της κοινής επιχείρησης.

III.4. Διάρθρωση της κοινής επιχείρησης

11. Η κοινή επιχείρηση θα διαθέτει διοικητικό συμβούλιο το οποίο θα ασκεί τις εξουσίες που θα του αναθέτει η συνέλευση των μετόχων, θα συμβουλεύει τον ομόρρυθμο εταίρο και το επιτελείο του και θα λαμβάνει γενικές αποφάσεις πολιτικής όσον αφορά τις δραστηριότητες και υποθέσεις της κοινής επιχείρησης. Κάθε μέρος δικαιούται να διορίσει δύο μέλη του διοικητικού συμβουλίου, εκτός εάν η συνέλευση των μετόχων λάβει διαφορετική απόφαση. Οι αποφάσεις του διοικητικού συμβουλίου λαμβάνονται με ομοφωνία.

Το διοικητικό συμβούλιο δύναται να δίνει εντολές, δεσμευτικές για τους διευθυντές της κοινής επιχείρησης. Πέραν αυτού, οι διευθυντές της StoHaas Management GmbH δεν δύνανται να ενεργούν ή να πραγματοποιούν εμπορικές συναλλαγές πέραν του συνήθους πεδίου δραστηριοτήτων της κοινής επιχείρησης χωρίς τη συγκατάθεση του διοικητικού συμβουλίου.

12. Οι φορείς λειτουργίας των παραγωγικών μονάδων της κοινής επιχείρησης (Rohm and Haas στο Τέξας και Stockhausen στο Marl) θα διαθέτουν προσωπικό το οποίο θα παρέχει υπηρεσίες προς την κοινή επιχείρηση δυνάμει των εκατέρωθεν συμφωνιών λειτουργίας.

Οι μητρικές επιχειρήσεις θα εισφέρουν στην κοινή επιχείρηση και στις θυγατρικές της όλη την απαιτούμενη για τη λειτουργία της τεχνολογία και τεχνογνωσία.

Η συμφωνία κοινής επιχείρησης περιορίζει τη χρήση της τεχνολογίας υπό άδεια εκμετάλλευσης από τρίτους στη μονάδα CAA στο Μarl της Γερμανίας.

Τα μέρη θα είναι συνιδιοκτήτες οποιασδήποτε νέας τεχνολογίας παραχθεί από την κοινή επιχείρηση.

III.5. Οι δραστηριότητες της κοινής επιχείρησης στο Marl και στο Deer Park

13. Η κοινή επιχείρηση θα ασχολείται αποκλειστικά με την παραγωγή CAA και το σύνολο της παραγωγής της θα πωλείται στις δύο μητρικές επιχειρήσεις, οι οποίες και θα το χρησιμοποιούν για την παραγωγή άλλων προϊόντων. Το CAA που θα παράγει η κοινή επιχείρηση θα είναι κατά > 90 % καθαρό ακρυλικό οξύ.

14. Η κοινή επιχείρηση θα παράγει CAA στο Marl. Η Stockhausen θα συνεχίσει να λειτουργεί την μονάδα CAA στο Marl εξ ονόματος της κοινής επιχείρησης βάσει μιας συμφωνίας λειτουργίας.

Όλες οι ποσότητες CAA που θα παράγονται στο Marl θα ανήκουν στην κοινή επιχείρηση και θα πωλούνται στις μητρικές επιχειρήσεις, οι οποίες θα είναι και οι αποκλειστικοί πελάτες βάσει δύο συμφωνιών αποκλειστικού εφοδιασμού (συμφωνία εφοδιασμού μεταξύ StoHaas Marl GmbH και Stockhausen και συμφωνία εφοδιασμού μεταξύ StoHaas Marl GmbH και Rohm and Haas). Αυτή θα είναι και η μόνη δραστηριότητα της κοινής επιχείρησης στο Marl.

15. Η κοινή επιχείρηση θα παράγει επίσης CAA στο Deer Park. Η Rohm and Haas Texas θα συνεχίσει να λειτουργεί τη μονάδα CAA στο Deer Park εξ ονόματος της κοινής επιχείρησης, στο πλαίσιο μιας συμφωνίας λειτουργίας.

Όλες οι ποσότητες CAA που θα παράγονται στο Deer Park θα ανήκουν στην κοινή επιχείρηση και θα πωλούνται στις μητρικές επιχειρήσεις, οι οποίες θα είναι και οι αποκλειστικοί πελάτες βάσει δύο συμφωνιών αποκλειστικού εφοδιασμού (συμφωνία εφοδιασμού μεταξύ ROH Delaware LP και Stockhausen και συμφωνία εφοδιασμού μεταξύ ROH Delaware LP και Rohm and Haas). Αυτή θα είναι και η μόνη δραστηριότητα της κοινής επιχείρησης στο Deer Park.

16. Το CAA θα μετατρέπεται σε GAA ή σε BA, όπως εξηγείται αναλυτικότερα παρακάτω.

III.6. Παραγωγή GAA στο Marl

17. Το μεγαλύτερο μέρος του CAA που θα προμηθεύεται η Stockhausen από την κοινή επιχείρηση στο Marl θα υφίσταται περαιτέρω κατεργασία και θα μετατρέπεται σε GAA(3), το οποίο είναι > 95 % καθαρό ακρυλικό οξύ. Η Stockhausen χρειάζεται GAA για εσωτερική χρήση, και κυρίως για την παραγωγή υπεραπορροφητικών πολυμερών (super absorbent polymers, στο εξής "SAP") και την τροφοδότηση άλλων δραστηριοτήτων που απαιτούν GAA εντός του ομίλου E.ON.

18. Η μετατροπή του CAA σε GAA για αμφότερα τα μέρη θα γίνεται με εξοπλισμό της Stockhausen.

19. Στο πλαίσιο μιας συμφωνίας μεταποίησης κατ' ανάθεση (Toll Manufacturing Agreement) μεταξύ Stockhausen και Rohm and Haas, η Stockhausen θα αναλάβει την μετατροπή ποσοτήτων CAA που ανήκουν στην Rohm and Haas σε GAA για λογαριασμό της ίδιας εταιρείας. Η Stockhausen θα αμείβεται από την Rohm and Haas. Το μερίδιο GAA που αναλογεί στην Rohm and Haas της είναι απαραίτητο για εσωτερική κατανάλωση καθώς και για πωλήσεις στη εξωτερική χονδρική αγορά GAA.

III.7. Παραγωγή BA από την Rohm and Haas στο Marl

20. Το υπόλοιπο της παραγωγής CAA της κοινής επιχείρησης στο Marl θα μετατρέπεται σε ΒΑ από την Rohm and Haas. Το BA παράγεται με εστεροποίηση του CAA με την προσθήκη βουτανόλης. Στο Marl, η μετατροπή αυτή θα γίνεται στις εγκαταστάσεις τις οποίες η Stockhausen πώλησε στην Rohm and Haas την 1η Ιανουαρίου 2000 στο πλαίσιο συμφωνίας πώλησης περιουσιακών στοιχείων. Πέραν αυτού, στη συμφωνία αυτή περιλαμβάνονται όλοι οι πελάτες της Stockhausen για BA (τόσο από την Degussa όσο και από την εξωτερική χονδρική αγορά), καθώς και οι πελάτες για GAA από την εξωτερική χονδρική αγορά.

21. Η συμφωνία πώλησης περιουσιακών στοιχείων ορίζει ότι η Stockhausen (ή οποιοδήποτε άλλο μέλος του ομίλου Degussa) δεν θα ασκήσει ανταγωνισμό στην Rohm and Haas, για δεδομένο χρονικό διάστημα μετά την 1η Ιανουαρίου 2000, όσον αφορά την εμπορία, τη διανομή ή την πώληση ΒΑ ή/και GAA έναντι οιοδήποτε τρίτου σε καμία χώρα του κόσμου.

22. Η Stockhausen θα συνεχίσει να λειτουργεί την μονάδα BA εξ ονόματος της Rohm and Haas στο πλαίσιο συμφωνίας λειτουργίας για την παραγωγή BA.

23. Όλες οι ποσότητες BA που θα παράγονται στη μονάδα του Marl θα αποτελούν ιδιοκτησία της Rohm and Haas. Το μεγαλύτερο μέρος των ποσοτήτων BA που θα παράγονται στην υφιστάμενη μονάδα του Marl θα χρησιμοποιούνται για τη συνέχιση του εφοδιασμού πρόσφατων πελατών για ΒΑ. Οποιεσδήποτε άλλες ποσότητες ΒΑ παραγόμενες επιπροσθέτως μπορούν να χρησιμοποιούνται από τη Rohm and Haas για την κάλυψη των ίδιων αναγκών της σε ΒΑ στην Ευρώπη.

24. Προκειμένου να καλύψει όλη την ευρωπαϊκή ζήτηση σε ΒΑ, η Rohm and Haas θα κατασκευάσει (ιδίαις δαπάναις), στο Marl, μία μονάδα παραγωγής BA. Η επέκταση αυτή θα συνδυασθεί με την επέκταση των δραστηριοτήτων της κοινής επιχείρησης όσον αφορά την παραγωγή CAA, που υπολογίζεται σήμερα ότι θα πραγματοποιηθεί τον Ιούλιο του 2003.

III.8. Παραγωγή FGAA στο Deer Park

25. Όλες οι ποσότητες CAA που θα αγοράζει η Stockhausen από την κοινή επιχείρηση στο Deer Park θα υφίστανται περαιτέρω κατεργασία για την μετατροπή τους σε FGAA(4). Το FGAA είναι > 95 % καθαρό ακρυλικό οξύ. Το FGAA θα εξυπηρετήσει εσωτερικές ανάγκες της Stockhausen για την παραγωγή SAP στη Βόρειο Αμερική. Στο πλαίσιο μιας συμφωνίας μεταποίησης κατ' ανάθεση, η Rohm and Haas θα αναλάβει την μετατροπή του CAA που θα ανήκει στην Stockhausen σε FGAA για λογαριασμό της Stockhausen. Το CAA που θα απαιτηθεί για την κατ' ανάθεση παραγωγή FGAA στο πλαίσιο της εν λόγω συμφωνίας θα προέρχεται κατά προτίμηση από την κοινή επιχείρηση.

IV. Οι προθέσεις της Επιτροπής

26. Η Επιτροπή προτίθεται να λάβει ευνοϊκή θέση έναντι των κοινοποιηθεισών συμφωνιών οι οποίες παρουσιάζονται συνοπτικά παραπάνω. Πρώτα, ωστόσο, καλεί όλους τους ενδιαφερομένους να υποβάλουν τις παρατηρήσεις τους, εντός ενός μηνός από τη δημοσίευση της παρούσας ανακοίνωσης, με την αναφορά COMP/E-2/37.747, στην ακόλουθη διεύθυνση: Ευρωπαϊκη Επιτροπή , Γενική Διεύθυνση Ανταγωνισμού,

Διεύθυνση Ε,

Rue Joseph II/Jozef II-straat 70 , Β - 1049 Βρυξέλλες [ φαξ (32-2) 299 24 64 ].

(1) ΕΕ 13 της 21.2.1962, σ. 204/62.

(2) Επισημαίνεται ότι η συμφωνία για την ίδρυση κοινής επιχείρησης συνάφθηκε από τις ακόλουθες επιχειρήσεις: Rohm and Haas Texas, Inc., ROH Venture GmbH, Stockhausen GmbH & Co. KG και Rohm and Haas Company.

(3) Στη Βόρειο Αμερική το GAA είναι γνωστό και ως FGAA (Flocculent-GAA).

(4) Το FGAA αποτελεί όρο απαντώμενο στις ΗΠΑ για το GAA.